KOMMISSIONENS BESLUTNING af 7. april 1998 om miljøkriterierne for tildeling af Fællesskabets miljømærke til jordforbedringsmidler (98/488/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, og

ud fra følgende betragtninger:

I artikel 5 i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra de specifikke kriterier for produktgrupperne;

ved beslutning 94/923/EF (2) har Kommissionen fastlagt miljøkriterierne for tildeling af miljømærket til jordforbedringsmidler, som efter beslutningens artikel 3 gælder indtil den 14. november 1997;

der bør vedtages en ny beslutning om fastlæggelse af kriterierne for denne produktgruppe, som skal gælde for en periode på yderligere tre år efter udløbet af gyldighedsperioden for de foregående kriterier;

de kriterier, der blev fastlagt ved beslutning 94/923/EF, bør revideres, således at de afspejler udviklingen på markedet;

produkterne skal være i overensstemmelse med den nationale lovgivning, der opfylder Fællesskabets sundheds-, sikkerheds- og miljøkriterier, uden at det berører de fællesskabsforskrifter eller nationale love, der gælder for de forskellige stadier i produktets levetid;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Produktgruppen »jordforbedringsmidler« defineres således:

»Materialer, der sælges til den endelige forbruger med henblik på tilsætning til havejord for i det mindste at forbedre jordens fysiske og biologiske tilstand uden at forårsage skadelige virkninger«.

Artikel 2

De miljømæssige påvirkninger af den i artikel 1 definerede produktgruppe vurderes ud fra de specifikke miljøkriterier i bilaget.

Artikel 3

Produktgruppedefinitionen og de specifikke miljømæssige kriterier for produktgruppen gælder fra den 1. april 1998 til den 31. marts 2001.

Artikel 4

For administrative formål er kodenummeret for produktgruppen »003«.

Artikel 5

Denne beslutning er rettet til medlemsstaterne.

Udfærdiget i Bruxelles, den 7. april 1998.

På Kommissionens vegne

Ritt BJERREGAARD

Medlem af Kommissionen

(1) EFT L 99 af 11. 4. 1992, s. 1.

(2) EFT L 364 af 31. 12. 1994, s. 21.

BILAG

RAMME

For at få tildelt miljømærket skal et jordforbedringsmiddel opfylde kriterierne i dette bilag, som tager sigte på at:

- fremme brug og/eller genbrug af organisk materiale, der stammer fra indsamling og/eller behandling af affaldsmaterialer og derfor bidrager til at mindske fast affald

- mindske miljøskader eller -risici fra tungmetaller og næringsstoffer i produkter, der markedsføres og anvendes som jordforbedringsmidler.

1. Produktkilde

Et jordforbedringsmiddel vil kunne tages i betragtning med henblik på tildeling af et miljømærke, hvis dets indhold af organisk materiale stammer fra behandling og/eller genbrug af affaldsmaterialer (som defineret i direktiv 75/442/EØF om affald og i bilag I til samme direktiv).

Note: Udtrykket »organisk« skal forstås som materiale af eller dannet af levende organismer.

Produktet må ikke indeholde spildevandsslam.

Produkter, som indeholder materialer af animalsk oprindelse skal opfylde fællesskabslovgivningens relevante bestemmelser herom.

MILJØMÆSSIGE KRITERIER

2. Jordforringelse og vandforurening

I det endelige produkt må indholdet af følgende grundstoffer målt i tørvægt ikke overstige følgende værdier:

>TABELPOSITION>

Produkter må ikke indeholde bark, som er behandlet med lindan, cypermetrin eller promecarb. Hvis produktet indeholder bark, må spor af lindan (ã-HCH) i barken ikke overstige 0,1 mg/kg.

3. Næringsstofbelastninger

Nitrogenindholdet i produktet må ikke overstige 2 % total N (i tørstof)

Anvendt under de anbefalede betingelser må produkter ikke overstige en maksimal næringsstofsbelastning på:

- 17 g/m2 total nitrogen

- 6 g/m2 P2O5

- 12 g/m2 K2O.

Note: Produkter er fritaget fra dette krav, hvis mindre end 10 % (m/m) af næringsindholdet er tilgængeligt for plantevækst under første anvendelsessæson. Sådanne produkter (for eksempel mange dækningsmaterialer) defineres som materialer med et C:N-forhold på over 30:1.

ANDRE KRITERIER

4. Mærkning generelt

Følgende oplysninger skal enten gives på emballagen eller på anden måde følge med produktet (f.eks. en folder):

- navn og adresse på den ansvarlige markedsføringsorganisation

- en beskrivelse af produkttypen, hvori indgår udtrykket »jordforbedringsmiddel«

- anbefalede oplagringsbetingelser og anbefalet holdbarhedsdato for produktet, sammen med en kode for det pågældende vareparti

- en beskrivelse af det formål, hvortil produktet er beregnet, og eventuelle begrænsninger for anvendelsen. Produktets egnethed for en bestemt plantegruppe (f.eks. kalkskyende eller kalkyndende) bør anføres

- de vigtigste udgangsmaterialer (over 10 % efter rumfang), hvoraf produktet er fremstillet, idet der skelnes mellem fast husholdningsaffald, affald fra landbrug eller skovbrug, industrielt og kommercielt affald med angivelse af sektor (f.eks. forarbejdning af levnedsmidler, papir osv.)

- en redegørelse for de anbefalede anvendelsesmåder og anvendelseshyppighed udtrykt som kilogram eller liter produkt pr. m2 areal pr. år; anvendelseshyppigheden skal tage hensyn til indholdet og tilstedeværelsen af næringsstoffer, således at den maksimale næringsstofsbelastning/m2 ikke overstiges;

- angivelse af koncentrationer af N, P2O5 og K2O

- angivelse af koncentrationerne af organiske stoffer

- en tabel eller liste med koncentrationsgrænser for de tungmetaller, der er anført i dette bilag

- retningslinjer for sikker håndtering og anvendelse.

5. Produktegenskaber

Alle produkter skal leveres i fast form og indeholde mindst 25 vægtprocent tørstof og mindst 20 % organiske stoffer (målt som glødetab). Produkter må ikke modvirke planters fremspiring eller efterfølgende vækst.

6. Sundhed og sikkerhed

Produkter må ikke overskride maksimumsniveauerne for primære patogener i følgende tabel:

>TABELPOSITION>

7. Gener

Intet produkt må give anledning til vedvarende ubehagelige lugte efter at være tilført jorden.

Intet produkt må indeholde dele af glas, wire, andre metaller eller hård plast, som kan udgøre en fare for menneskers sundhed.

Intet produkt må indføre uacceptable mængder af ukrudtsfrø eller vegetativt reproducerbare dele af ukrudt i jorden.

8. Analysemetoder og -resultat

Analysemetoder og -resultat skal for tungmetaller være i overensstemmelse med kravene i direktiv 86/278/EØF. I mangel af internationalt godkendte analysemetoder til fysisk og mikrobiologisk analyse i forbindelse med jordforbedringsmidler fastsættes analysemetoden af medlemsstaterne.

FORBRUGEROPLYSNINGER

Produktet skal være forsynet med følgende oplysninger på emballagen:

Dette produkt har opnået EU-miljømærket, fordi

det bidrager til at mindske jord- og vandforurening samt til at skabe mindre affald ved at fremme brug eller genbrug heraf.